Kolme suomalaista pelinkehittäjäjärjestöä katsoi parhaaksi laatia kannanoton, jotta Yhdysvalloista alkanut ja jo pari kuukautta internetissä riehunut pelinkehittäjien ja pelaajien häirintä ei saisi tulta alleen Suomessakin.

Suomen pelinkehittäjät ry, IGDA-Finland ry ja Neogames Finland ry. tuomitsevat yhteisessä kannanotossaan kaikenlaisen pelinkehittäjiin ja pelaajiin kohdistuvan häirinnän.

Järjestöt ovat järkyttyneet ns. Gamergatesta eli pelinkehittäjiin ja pelaajiin kohdistuvista tappouhkauksista ja pelaajien vainoamisesta.

Kannanotossa sanotaan, että Suomeen on onnistuttu rakentamaan tiivis pelialan yhteisö, ja järjestöt jatkavat työtä sen kehittämiseksi entistä moninaisemmaksi, jotta Suomen asema maailman parhaana paikkana kehittää pelejä vahvistuu entisestään.

Jyri Partanen IGDA-Finlandista sanoo, että pelinkehittäjäjärjestöt halusivat reagoida, ennen kuin internethäirintä yltyy Suomessakin.

Yhdysvalloissa alkanut Gamergate on kuohunut internetissä elokuusta asti.

Raivokkaan myrkylliseksi paisuneessa vihanpidossa on mukana muun muassa pelijournalismia korruptoituneeksi syyttäviä pelaajia sekä väkivallalla uhattujen naispuolisten pelinkehittäjien ja kulttuuritoimittajien puolustajia, joille videopelit eivät ole niinkään viihdettä kuin taidemuoto. Vihakampanjan keskiössä on ollut erityisesti pelinkehittäjä Zoe Quinn, Depression Quest -pelin luoja.

Mielipiteet ovat vahvoja puolin ja toisin, ja pelaajapuolella on runsaasti kuluttajia, joiden mielestä Yhdysvaltain pelijournalismia ja pelialaa ovat vuosia rumentaneet lahjonta ja henkilökohtaisten suhteiden hyväksikäyttö.

Kannanotosta kertoi ensin HS:n Nyt-liite (siirryt toiseen palveluun).